सुल्तानपुर (कोटा)। दो बहुओं की आपसी लड़ाई में बीच-बचाव करने आई सास का गला दबा दिया गया, जिसके बाद उसकी मौत हो गई। बूढ़ादीत थाने के टाकरवाड़ा गांव में इस परिवार में 5 दिन में यह दूसरी मौत हुई है। इससे पहले रविवार को इस परिवार के रामेश्वर की मौत हुई थी।
उसका शव एक पेड़ के पास मिला था। पुलिस के अनुसार टाकरवाड़ा निवासी गोविंदलाल ने रिपोर्ट दर्ज कराया कि गुरुवार देर शाम को मेरी भाभी व पत्नी में झगड़ा हो रहा था उन्हें समझाने गई मेरी मां सीताबाई कुम्हार को मेरी भाभी ने गला दबाकर धक्का मार दिया, जिससे उसकी मौत हो गई।
पुलिस सीताबाई के शव को लेकर सुल्तानपुर अस्पताल आई, जहां मेडिकल बोर्ड के डॉ. राजेश सामर व डॉ. परमजीतसिंह ने शुक्रवार को शव का पोस्टमार्टम कर परिजनों को सौंप दिया। पुलिस ने मामला दर्ज कर जांच शुरू की। गांव के सरपंच पति सीताराम मालव के अनुसार इस परिवार में रामेश्वर और गोविंदलाल भाई थे।
इनमें रामेश्वर की संदिग्ध हालत में मौत हो चुकी है, जिसकी अभी जांच चल ही रही है कि दूसरी और मौत हो गई। इस केस में रात तक किसी की गिरफ्तारी नहीं हुई है।
hin_Deva hin_Deva hin_Deva hin_Deva